**Päiväkirjamuotoinen opinnäytetyö**

Päiväkirjatyyppinen opinnäytetyö on opinnäytetyötyyppi, joka on työelämälähtöinen ja mahdollista tehdä työn ohessa. Päiväkirjamuotoisen opinnäytetyön toteutuksen kesto on yhteensä 12 viikkoa. Tänä aikana opiskelija seuraa ammatillista kasvuaan siinä työympäristössä, johon opiskelija on sijoittunut ja niissä työtehtävissä, joissa opiskelija haluaa kehittyä.

Ensin laaditaan opinnäytetyösuunnitelma, jonka ohjaaja hyväksyy. Päiväkirjatyyppisen opinnäytetyön ensimmäisellä viikolla kuvataan lähtötilanne. Seuraavien 10 viikon aikana kirjataan päivittäin työtehtävät **valitusta aihealueesta** sekä työssä kohdatut ongelmat ja niiden ratkaisutavat. Näiden 10 viikon jälkeen analysoidaan, miten tietoperustan hyödyntäminen ja uudet ratkaisut ovat lisänneet tekijän omaa ammatillista kehittymistä. Viimeisellä viikolla laaditaan pohdinta, päätelmät ja viimeistellään työ. Eli työ kattaa aloitusviikon + 10 raportointiviikkoa + lopetusviikon (analyysien viimeistely + pohdinta).

Tavoite Päiväkirjamuotoinen opinnäytetyö poikkeaa sekä kohderyhmältään, tavoitteiltaan että ajankäytöltään perinteisemmistä opinnäytetyömalleista. Päiväkirjaopinnäytetyössä ensisijaisena tavoitteena on opiskelijan ammatillinen kasvu, joka sidotaan ennalta määriteltyihin teemoihin (noin 2–3) ja työtehtäviin. Työn alussa opiskelija pohtii työtään ja osaamistaan lähtötilannekartoituksessa ja asettaa ammatilliselle kasvulleen tavoitteita **eli seurattavia teemoja**, joiden saavuttamista seurataan päivittäisessä työssä eteen tulevien tehtävien, haasteiden ja ongelmien kautta.

Tietoperusta Työ ankkuroidaan aina tietoperustaan eli päiväkirjaopinnäytetyössä tärkeimpiä ovat viikoittaiset analyysit. Analyyseissä tuodaan esille lähdemateriaaleista saadut uudet tiedot, mallit ja parhaat käytännöt sekä näiden soveltaminen osaksi omaa ammatillista kehittymistä. Viikkoanalyysit ovat koko työn perusta, päiväkirjamerkinnät ovat vain lähtökohtia näille pohdinnoille. Käyttämällä sujuvasti monen tasoista lähdemateriaalia oman osaamisensa kehittämiseen, opiskelija osoittaa tuntevansa alansa keskeiset tiedonlähteet. Lisäksi hän osoittaa näin myös valmiutensa itsenäiseen, systemaattiseen tiedonhakuun ja jatkuvaan oppimiseen. Tietoperustaa tulee käyttää samalla tavoin, kuin muissakin opinnäytetyötyypeissä. Lähdemateriaaleja hyödynnetään toki myös johdannossa, lähtötilanteen kuvauksessa ja työn loppupohdinnoissa.

Raportointi Kirjallisen työn kokonaispituus on 40–60 sivua, 3–6 sivua/viikko. Raportoinnissa käytetään MyNetissä olevaa [raportointipohjaa](https://student.home.haaga-helia.fi/group/pakki/eettiset-periaatteet): ”Päiväkirjatyyppisen opinnäytetyön raportointipohja”. Raportti rakentuu viikko kerrallaan tietoperustaa ja käytännön tekemistä yhdistämällä vetoketjumallin mukaisesti. Raportoinnissa kannattaa kiinnittää huomiota myös otsikointiin; seurantaviikkojen otsikoinnissa voi nostaa esille viikon teemaa esim.   
3.1 Seurantaviikko 1: Vuorovaikutustilanteet johtamisviestinnässä  
3.2 Seurantaviikko 2: Hyvät tiimikäytänteet

Rakenne Päiväkirjatyyppisen opinnäytetyön rakenteeseen sisältyvät: kansi, tiivistelmä, sisällysluettelo (sisällys), johdanto, lähtötilanteen kuvaus, päiväkirjaraportointi, pohdinta ja päätelmät sekä lähteet ja liitteet.

1 Johdanto

Aloita teksti johdannolla, jonka tehtävänä on virittää lukijan kiinnostus ja antaa alustavat tiedot käsiteltävästä asiasta. Hyvä johdanto on pituudeltaan 2–3 sivua. Johdanto on onnistunut, kun lukija ymmärtää työn tavoitteet ja rajauksen.

Johdannossa esitellään myös opinnäytetyön aikaväli. Lisäksi esitellään lyhyesti yritys, jossa työskennellään ja opiskelijan toimenkuva. Johdannossa kuvataan myös oma työympäristö.

Johdannossa kuvataan ammatillisen kasvun teemat, joissa opiskelija haluaa seurantaviikkojen aikana kehittyä sekä niihin liittyvä alustava lähdemateriaali. Lähdemateriaalien keskeinen sisältö kuvataan, ja perustellaan tehdyt valinnat. Johdannossa kuvataan myös keskeisimmät teemoihin liittyvät ammattikäsitteet.

Johdannossa voidaan esitellä peittomatriisin avulla työn sisällöllinen kiinteys eli tekstinsisäiset kytkökset (taulukko 1).

Taulukko 1. Peittomatriisi päiväkirjaopinnäytetyön tekstinsisäisistä kytköksistä

|  |  |  |  |
| --- | --- | --- | --- |
| Oman ammatillisen kehittymisen tavoitteet | Tietoperustan luku raportissa | Seurantaviikko | Oman ammatillisen kehittymisen tulokset |
| Tavoite 1 | esim. 2.4, 2.6 | esim. viikot 2,3,8 | esim. 3.2, 3.3, 3.8 ja 4.3 |
| Tavoite 2 | esim. 2.1, 2.3, 2.5 | esim. viikot 1,10 | esim. 3.1, 3.10 ja 4.5 |
| jne. | jne. | jne. | jne. |

2 Lähtötilanteen kuvaus

2.1 Oman nykyisen työn analyysi

Oman nykyisen työn analyysi on pituudeltaan noin 1–2 sivua. Analyysissä käydään perustellen läpi,

* mitkä ovat konkreettiset työtehtävät
* millaisia tietoja ja taitoja tarvitaan työtehtävistä selviytymiseen
* miten tarvittavaa osaamista on hankittu tähän mennessä
* missä vaiheessa ammatillinen kehittyminen on ja millä tasolla osaaminen on suhteessa työtehtävien osaamisvaatimuksiin.

Osaamisen arvioinnissa käytetään alla olevaa asteikkoa:

1. Aloitteleva toimija: Työtehtävästä suoriutuminen vaatii vielä työtoverin antamaa tai kirjallista ohjeistusta, itsenäinen ja joustava suoriutuminen on vajavaista.
2. Taitava suoriutuja: Työntekijällä on syvällinen ymmärrys työtehtävästä ja suoriutuminen on jatkuvasti työtehtävien vaatimusten tasolla.
3. Kokenut asiantuntija: Työntekijä pystyy kehittämään työtehtävässä vaadittavia toimintamalleja ja kykenee ohjaamaan/opastamaan muiden toimintaa.

2.2 Sidosryhmät työpaikalla

Luvussa esitellään kaikki työhön liittyvät sidosryhmät, jotka luokitellaan sidosryhmätyypin mukaan sisäisiin ja ulkoisiin sidosryhmiin esimerkiksi kumppanit, asiakkaat, organisaatiot, viranomaiset jne. Sidosryhmät havainnollistetaan kuviolla. Luvussa pohditaan myös, mitkä sidosryhmien intressit ovat keskeisiä työssä. Luvun pituus on noin yksi sivu plus

2.3 Vuorovaikutustaidot työpaikalla

Luvussa kuvataan perustellen, minkälaisia vuorovaikutustilanteita työtovereiden, asiakkaiden ja muiden sidosryhmien kanssa työn tekemiseen liittyy. Lisäksi kuvaillaan, minkälaisia haasteita saattavat vuorovaikutustilanteet tuottaa opiskelijan osaamiselle. Luvun pituus on yksi sivu.

3 Päiväkirjaraportointi

Päiväkirjamerkinnät jakautuvat päivittäisiin ja viikoittaisiin merkintöihin. Työpäivien alussa kuvataan ainoastaan valittujen osaamisten kehittämiseen liittyvät työtehtävät ja päivätavoitteet. Osaamisen kehittämiseen tähtäävät koko viikon tavoitteet voidaan kuvata myös viikon alussa, jos viikkotasoinen suunnittelu on luontevampaa. Osaamisen kehittämiseen liittyvät työtehtävät kuvataan kuitenkin päivittäin. Jos jonakin päivänä ei ole valittujen osaamisten kehittämiseen liittyviä tehtäviä, raportoidaan se päiväkohtaisiin merkintöihin. Päiväkirjamerkintöjä ei ole tarkoituksenmukaista tehdä muista kuin niistä aiheista, jotka liittyvät opiskelijan osaamisen kehittämisen kohteisiin.

Päivän lopussa arvioidaan, miten asetetut tavoitteet toteutuivat ja miten osaaminen kehittyi päivän aikana. Viikon päiväkohtaisten merkintöjen laajuus on 3–4 sivua.

Päivä- ja viikkomerkinnöissä voi olla myös erilaisten aineistojen tuottamista, analysointia ja esittämistä, jotka liittyvät opiskelijan ammatillisen kehittymisen teemoihin. Tällöin on hyvä myös kuvata tekstissä aineiston tuottamista ja analysointia.

Viikon lopussa luetaan kuluneen viikon päiväkirjamerkinnät ja pohditaan viikon aikana esiin tulleita ongelmia ja niiden ratkaisuja. Tämän jälkeen tehdään tietoperustamateriaaliin perustuen yhteenveto osaamisen kehittymisestä ja oivalluksista koko viikon aikana. Yhteenvedon lopuksi voidaan nostaa esille jokin työnkuvaan liittyvä ratkaisematon haaste tai ongelma, johon pyritään löytämään ratkaisu tulevilla seurantaviikoilla ja niiden viikkoanalyyseissä. Viikkoanalyysin sisältöä voi havainnollistaa kuvin, kuvioin ja taulukoin. Viikkoanalyysin pituus on 2–3 sivua.

4 Pohdinta ja päätelmät

Raportin päättää Pohdinta-luku. Luvussa vertaillaan aiemmin kirjoitettua nykytilanteen kuvausta ja päiväkirjaraportoinnissa syntynyttä analyysiä:

* Miten opiskelija on kehittynyt?
* Millaisia uusia ratkaisumalleja tai menetelmiä opiskelija on löytänyt työhönsä?
* Mitä opiskelija oppi päiväkirjamuotoisen opinnäytteen kirjoittamisen aikana?
* Mitä kiinnostavaa uutta opinnäytetyön aikana huomattiin ja mitä hyötyä siitä on tulevaisuudessa?
* Miten opiskelija on pystynyt hyödyntämään työn analysointia?
* Miten tulevaisuudessa opiskelija edelleen kehittää osaamistaan?

Luvussa arvioidaan omaa kehittymistä ikään kuin opinnäytetyön tuloksina ja peilaamalla kehittymistä tietoperustaan. Pohdinnassa kannattaa kiinnittää huomiota siihen, onko kehittyminen ollut esim. merkityksellistä, vähäistä, runsasta tai yllättävää jne. Jos tulos on ollut esim. yllättävä, mistä se voisi johtua. Mikä on osaamisen kehittymisen merkitys kokonaisuudessaan työuralle? Mitä tulevaisuuden kehittämiskohteita seurantaprosessin aikana nousi?

Luvun lopuksi pohditaan työssä tehtyjä valintoja ja ratkaisuja niin, että se kattaa opinnäytetyön suunnittelun ja toteutuksen sekä eettiset näkökulmat. Päiväkirjaopinnäytetyön pohdinnassa arvioidaan oman kehittymisen ajankohtaisuutta, onnistumista ja tarpeellisuutta sekä ammatillista kehittymistä opinnäytetyöprosessin aikana. Kriittinen ja analyyttinen ajattelukyky osoittaa kehittymistä ja kykyä asiantuntijuuteen, joten työssä tulee kuvata myös mahdollisia epäonnistuneita ratkaisuja tai valintoja. Luvun pituus on noin neljä sivua.